**Opgave til Sofokles’ *Kong Ødipus*, vv. 300-462, s. 24-34**

**Først**, undersøg Ødipus’ lange replik ss. 20-22 (som I læste sidst): Find mindst tre eksempler på tragisk ironi i denne replik.

**Derefter:** Læs Første episode, anden del (ss. 24-34): Ødipus og Teiresias og besvar følgende spørgsmål:

1. Hvem er Teiresias? Hvilke evner og hvilken status har han? (læs evt. <https://lex.dk/Teiresias>)
2. Hvorfor kommer han til Ødipus (kig evt. øverst på side 23)? Hvorfor vil Teiresias først ikke sige noget, og hvorfor gør han det alligevel?
3. Beskriv ved hjælp af citater fra teksten, hvordan Ødipus behandler Teiresias i denne scene. Hvordan optræder han overfor ham i begyndelsen af scenen? Ændrer det sig på et tidspunkt, og i så fald hvordan/hvorfor?
4. Hvor meget afslører Teiresias i løbet af episoden? Dokumentér med citater fra teksten. Hvor meget afslører han til sidst i 1. episode?
5. Hvor meget har Ødipus forstået af det, der er blevet sagt? Hvordan tror han nu, det hænger sammen? Beskriv hans sindstilstand.
6. Find eksempler på, at teksten spiller på modsætningsparret ‘blind-seende’ og forklar meningen.

**NB**

Diskussions- eller skænderiscener er også et fast indslag i det antikke drama. Det kaldes en *agon* (gr. ‘kappestrid’, ‘konkurrence’, ‘kamp’). Når replikkerne bliver helt korte, så hver person kun har en enkelt verselinie, kalder man det *stichomythi* (gr. *stichomythia*, af *stichos*, ‘linie’ og *mythos*, ‘ord’, ‘tale’).